Jong rugbyspelers beroofŉ Groep skoolseuns is waardevolle items soos tabletrekenaars en selfone kwyt nadat hul skoolbus tydens ŉ rugbywedstryd by Kings Park-stadion in Durban, KwaZulu-Natal beroof is, het The Mercury Maandag berig. Die diewe het glo hulself as leerlinge van Hoërskool Hillcrest voorgedoen en die busbestuurder oorreed om vir hulle die sleutels van die bus te gee sodat hulle hul “sakke kon kry”. Toe die rugbyspelers egter later by die bus opdaag, het hulle ontdek al 50 sakke is gesteel. “Ek glo nie die busbestuurder was tydens die voorval aan diens nie,” het Lindsay Gray, die skool se bemarkingsbestuurder, aan die koerant gesê. “Hy sou nie toestaan en kyk hoe al 50 sakke van die bus af in ŉ wagtende motor gelaai word nie.” Die meeste van die leerlinge, hoofsaaklik graad 11’s, het tabletrekenaars en selfone in hul sakke gehad omdat hulle dit vir skool gebruik. Gray het gesê die polisie wou glo nie die skool toelaat om ŉ saak aanhangig te maak nie, aangesien die busmaatskappy dit moet doen. Die maatskappy het dit teen Sondag nog nie gedoen nie.